 
SUPLIMENT LA LUCRAREA “FINANŢAREA PARTIDELOR POLITICE ÎN CAMPANIA ELECTORALĂ”

  

Acest material cuprinde (în traducere neoficială) 3 documente ale Consiliului Europei:

- Raportul “Transparenţa finanţării partidelor politice şi funcţionarea lor democratică la nivel regional”, elaborat de dl Claude HAEGI (Elveţia) şi prezentat la a 7-a Sesiune plenară a Congresului Puterilor Locale şi Regionale din Europa, care a avut loc la Strasbourg, în perioada 23-25 mai 2000 

- Recomandarea Comitetului Miniştrilor nr.R(99)15, adresată Statelor-membre, privind măsuri pentru reflectarea campaniei electorale de către media (adoptată de Comitetul Miniştrilor la 9 septembrie 1999, la cea de-a 678-a Reuniune a Delegaţilor Miniştrilor) 

- Documentul 8470/13 iulie 1999, Finanţarea partidelor politice, Moţiune la o rezoluţie, prezentată de dl Solonari şi alţi membri ai Adunării Parlamentare a Consiliului Europei (documentul nu a fost discutat de Adunarea Parlamentară şi exprimă numai punctele de vedere ale membrilor semnatari)

Am considerat utilă prezentarea lor ca supliment la lucrarea “Finanţarea partidelor politice în campania electorală” întrucât reglementarea relaţiilor existente între aleşi şi sursele lor de finanţare (în sensul asigurării accesului tuturor partidelor politice la resursele financiare electorale, al aplicării controlului asupra cheltuielilor de campanie, precum şi al prevenirii apariţiei fenomenului de corupţie) reprezintă o problemă majoră a vieţii politice contemporane, atât la nivel naţional, cât şi internaţional.

Aceste documente sunt dovezi elocvente ale interesului pe care Consiliul Europei îl poartă domeniului finanţării vieţii politice, în procesul complex de armonizare a politicilor statelor membre şi de adoptare de norme şi practici comune.

Transparenţa financiară a partidelor politice şi funcţionarea lor democratică la nivel regional

Raportor: Claude HAEGI (Elveţia)

CPR(7)7

 Expunere de motive

Democraţia este evaluată de Consiliul Europei ca fiind una din valorile sale preţioase1. Această afirmaţie, care nu poate fi pusă sub semnul îndoielii, constituie, de fapt, baza raportului meu. Într-adevăr, cuvintele “a evalua”, “preţios” şi “valoare” dezvăluie mai elocvent decât orice alt argument realitatea, deseori ascunsă, dar greu de evitat şi anume aceea că democraţia are un preţ.

Ar fi o ipocrizie negarea unui lucru evident: campaniile electorale costă bani. Apariţia a ceea ce americanii au definit primii ca “artă a guvernării maselor” a fost însoţită de o mediatizare crescândă a vieţii politice şi a dezbaterii publice. În consecinţă, în politică s-au investit tot mai mulţi bani (şi sume într-adevăr considerabile), iar această investiţie are un rol din ce în ce mai important în rezultatele alegerilor.

Pe de altă parte, însă, media, factor determinant de altfel în creşterea costului vieţii publice, au contribuit decisiv în ultimii ani – prin dezvăluirea de scandaluri diverse – la sensibilizarea opiniei publice asupra necesităţii unei mai mari transparenţe a surselor de finanţare a partidelor politice. Astfel, în diferite ţări, media şi justiţia şi-au asumat rolul de a prezenta în mod necruţător neregulile financiare, rezultatul fiind că imaginea publică a democraţiei – fragilă, de cele mai multe ori – s-a erodat continuu, ca o consecinţă a apariţiei pe prima pagină a ziarelor a unor dezvăluiri legate de campania Mani pulite, a afacerilor Agusta, Urba şi MNEF, de scandalul în care a fost implicat fostul şef al Gărzii civile spaniole sau frauda financiară din cadrul unui partid politic german aflat la guvernare.

Prezentarea problemei

Consideraţiile de mai sus au două consecinţe:

1. Scandalul nu constă atât în explozia costului vieţii politice (care afectează ţările într-o măsură mai mare sau mai mică), ci în modul în care această tendinţă, departe de a fi acceptată sau asumată, a fost de fapt disimulată, lucru ce a permis apariţia unei serii întregi de maşinaţiuni, dintre care unele nu numai că sunt reprobabile, dar pot duce la denaturarea procesului democratic.

2. “Alegătorul – ca şi consumator”, care a avut întotdeauna dreptul de a alege candidaţi şi programe politice dintre cele prezentate de partidele politice aflate în competiţie, beneficiază acum şi de un alt drept: acela de a cunoaşte valoarea sprijinului financiar de care se bucură candidaţii şi programele, precum şi sursele acestuia, iar aceste informaţii, ca şi cele privitoare la candidaţi şi programe, pot influenţa asupra votului său.

Reuniţi la Madrid, în octombrie 1998, în cadrul celei de-a treia Conferinţe, experţii anti-corupţie din Statele membre ale Consiliului Europei au afirmat pe de o parte, necesitatea înfrânării cheltuielilor legate de viaţa politică şi pe de altă parte, pe cea a garantării ca un procent substanţial al finanţelor politice să provină din fonduri publice. De asemenea, ei au solicitat Consiliului Europei să elaboreze reguli comune pentru stabilirea unor sisteme transparente de finanţare a partidelor.

Experienţa ţărilor occidentale a demonstrat clar că nu există soluţii simple pentru:

- evitarea abuzurilor (corupţie, fraudă, disimulări);

- a se asigura (printr-o transparenţă mai mare) ca fondurile ascunse să nu se transforme într-un element de denaturare a procesului democratic prin favorizarea anumitor candidaţi sau partide.

Lucrări de referinţă utile

Consiliul Europei nu putea să ignore schimbarea intervenită în atitudinea publică faţă de finanţarea vieţii politice. Astfel, în 1999, după primirea avizelor din partea Adunării Parlamentare (Avizul 207 din 23 iunie 1998 şi respectiv Avizul 213 din 26 mai 1999), au fost semnate două convenţii referitoare la anticorupţie: la 21 ianuarie, Convenţia penală privind corupţia şi la 4 noiembrie, Convenţia civilă privind corupţia.

La sesiunea plenară din iunie 1999, Congresul Puterilor Locale şi Regionale din Europa a acceptat raportul prezentat de dl. Viorel Coifan privind “Integritatea politică a reprezentanţilor aleşi locali şi regionali” (CG (6)8). Este evident că, mai întâi, ar trebui să reflectăm asupra acestor texte, fără a uita însă că fenomenul corupţiei sau lipsa de integritate a oamenilor politici reprezintă doar un aspect (cel mai extrem şi mai reprobabil) al problemei finanţării vieţii politice şi al transparenţei acesteia.

Un alt document util îl constituie lucrările Comisiei europene pentru democraţie prin drept (Comisia de la Veneţia) care, de mai multă vreme, studiază dispoziţiile constituţionale şi legislative referitoare la finanţarea partidelor politice. Un chestionar pe această temă a fost trimis în 33 de ţări, iar răspunsurile date au fost publicate în documentul CDL-PP(99)3. Chestionarul a cuprins şase întrebări:

1. Care este cadrul juridic de organizare şi funcţionare a partidelor politice?

2. Care sunt regulile stabilite pentru campaniile electorale şi preelectorale, referitoare la (a) folosirea fondurilor partidului; (b) alte surse de finanţare şi (c) eventuale plafoane maxime pentru finanţare?

3. Care sunt organele şi instituţiile Statului însărcinate cu efectuarea controlului finanţării partidelor politice?

4. Există, eventual, jurisprudenţă în domeniul finanţării partidelor politice?

5. Care sunt deficienţele – în caz că există – ale legislaţiei actuale în domeniu?

6. Dacă mai sunt şi alte probleme/comentarii specifice, demne de menţionat?

Pentru pregătirea acestui raport, am făcut un demers similar şi, cu sprijinul Secretariatului Camerei Regiunilor, am trimis un chestionar delegaţiilor naţionale ale Congresului Puterilor Locale şi Regionale din Europa. Deşi concis, chestionarul a fost completat şi returnat de numai 13 delegaţii naţionale; în aceste condiţii, datele obţinute nu pot constitui o bază statistică adecvată.

A trebuit să mă folosesc de alte surse, inclusiv de răspunsurile la chestionarul Comisiei de la Veneţia privind finanţarea partidelor politice la nivel naţional.

Din această primă experienţă am aflat că nu există o bază de date actualizată referitoare la regulile de finanţare a partidelor politice la nivel regional şi, ca atare, unul dintre obiectivele noastre ar trebui să fie constituirea unei astfel de baze.

Răspunsurile primite de Comisia de la Veneţia - consemnate într-un document de 200 de pagini, publicat în 1998 -, constituie indiscutabil o sursă considerabilă de informaţii pentru evaluarea situaţiei la nivel naţional. Însă, în mod inevitabil, precizia şi calitatea răspunsurilor variază de la ţară la ţară. De altfel, din cele 33 de ţări chestionate, cinci nu au solicitat aderarea la Consiliul Europei (Argentina, Canada, Japonia, Kazahstan, Uruguay). Rămân deci, 25 de ţări membre, la care se adaugă şi cele 3 ţări candidate (Armenia, Azerbaidjan, Bosnia-Herţegovina)N.B.. Dar în acelaşi timp, chestionarul are şi lipsuri majore în ce priveşte aria teritorială de acoperire: Germania, Italia şi Regatul Unit al Marii Britanii (ca să nu dăm decât trei exemple) nu figurează pe lista ţărilor în care au fost trimise chestionare.

 

Am mai studiat şi alte două documente utile. Primul (DIR/JUR(95)3) datează din 1995. El conţine răspunsuri la un chestionar pe probleme de finanţare politică trimis de Direcţia juridică a C.E. în 17 ţări, răspunsuri prin care se acoperă unele lacune informaţionale existente cu privire la cele trei ţări citate, precum şi cu privire la: Belgia, Luxemburg, Cipru, Grecia şi Suedia. Totuşi, aceste informaţii sunt mai vechi şi mai puţin detaliate decât cele obţinute de Comisia de la Veneţia.

 

Cel de-al doilea document, care reprezintă o contribuţie la concepţia generală asupra acestei probleme, este Recomandarea Comitetului Miniştrilor adresată statelor membre privind măsuri pentru reflectarea companiei electorale de către media (Recomandarea R(99)15).

 

În sfârşit, ar trebui menţionată şi activitatea altor instanţe (altele decât Consiliul Europei). Deosebit de relevant este studiul întocmit de Direcţia generală 4 (Cercetare) a Parlamentului European privind finanţarea partidelor politice în statele membre ale Comunităţii Europene (Dosare de cercetare şi documentare, Seria Politică, nr. 12, 9-1991). Studiul supune analizei 12 ţări membre la acea vreme la ceea ce este astăzi Uniunea Europeană.

 

Principalele surse de finanţare ale 

partidelor politice

Finanţarea indirectă

Partidele îşi pot procura o parte din fonduri în mod indirect, prin activitatea partizană pe care o desfăşoară majoritatea reprezentanţilor lor aleşi (parlamentarii primesc onorarii pentru prezenţă regulată, iar membrii guvernului sunt remuneraţi). În consecinţă, trebuie să examinăm cu mare atenţie legile şi reglementările care guvernează acest tip de remuneraţie, fără să omitem prevederile referitoare la suportarea anumitor cheltuieli legate mai degrabă de activitatea politică decât de activitatea lor propriu-zisă.

Toate sumele de bani care provin din fondurile publice şi care, într-o anumită măsură, sunt guvernate de principiul transparenţei, pot fi cunoscute de orice persoană care doreşte să se informeze în acest sens. Într-o perioadă în care activitatea unui ales sau a unui funcţionar guvernamental ia tot mai mult forma unei “cariere” (cu durată determinată însă), această finanţare reprezintă inevitabilul “cost al democraţiei”.

Lucrurile devin mai complicate în momentul în care se iau în considerare proporţiile variabile ale sumelor pe care beneficiarii acestor onorarii şi plăţi le returnează partidelor lor. În prezent, se pare că, pe tăcute, problema a fost lăsată la discreţia fiecărui partid în parte.

În consecinţă, trebuie făcută distincţia între finanţarea vieţii publice în general, şi finanţarea partidelor politice în sens strict, remarcându-se în acelaşi timp, existenţa unui spaţiu gri între acestea, spaţiu care, departe de a fi reglementat, este considerat ca fiind o problemă proprie partidelor politice.

Finanţarea directă

Principalele surse tradiţionale de finanţare ale unui partid politic sunt: cotizaţiile membrilor de partid, veniturile din proprietăţile partidului, veniturile obţinute din diverse activităţi (vânzarea de ziare sau publicaţii, organizarea de serate şi de evenimente sociale similare, precum şi de colecte publice ocazionale) şi contribuţiile asociaţiilor afiliate sau ale sindicatelor. De regulă, legile de reglementare a acestor resurse au fost

adoptate într-o manieră destul de liberală, ele interzicând sau restricţionând numai acele forme de colectare de fonduri (activităţile comerciale, de exemplu) care nu au nici o legătură cu adevărata raţiune de a fi a partidului. Oricum, în activitatea de strângere de fonduri nu trebuie subestimat potenţialul asociaţiilor aflate pe orbita partidelor politice. Adesea şi fondurile adunate cu ocazia organizării de colecte pot fi substanţiale.

Totuşi, este clar că, în ultimele decenii, cel puţin în cazul formaţiunilor politice mari din ţări relativ bogate, unde guvernarea înseamnă în prezent o “activitate de masă” dirijată prin intermediul media, ponderea acestor surse tradiţionale în finanţarea globală a partidelor s-a diminuat în mod semnificativ. 

În schimb, în ce priveşte fondurile lor financiare, partidele sunt acum mai sigure pe un procent care provine din alte surse. În prezent, în multe state s-a introdus sistemul finanţării publice directe a partidelor politice, considerându-se că partidele reprezintă expresia diversităţii de opinie, principiu care stă la baza democraţiei. Sumele plătite – din fondurile publice şi deci de la contribuabili – pot fi foarte mari. De aceea, cel puţin în unele state, acesta este un argument puternic pentru extinderea controlului asupra modului de gestionare a banilor de către partidele politice.

Am prezentat doar câteva din principalele surse de finanţare ale partidelor, atât interne (cotizaţii, venituri provenite din vânzarea de ziare, din organizarea unor evenimente şi colecte, diverse produse), cât şi externe (finanţarea publică a partidelor, finanţarea reprezentanţilor aleşi şi a grupurilor politice). Sursele externe evidenţiate de noi provin exclusiv din fonduri publice fiind, în principiu, guvernate de legi şi reglementări ce pot fi cunoscute de orice persoană.

În ce priveşte transparenţa, problema este mai acută în cazul surselor externe provenind din fonduri private. Evident, ele includ donaţii sau legate (considerabile uneori) pe care un partid politic, ca reprezentant al interesului public, are dreptul să le primească. Donatorii pot fi persoane fizice sau juridice (asociaţii sau întreprinderi). Istoric vorbind, această sursă de finanţare a fost dintotdeauna foarte importantă pentru multe mişcări politice. Putem presupune că şi unele partide regionale care acţionează în numele unei minorităţi culturale sau al unor identităţi regionale, de exemplu, primesc fonduri substanţiale de acest tip.

Problema, însă, nu o constituie existenţa acestor donaţii, ci dreptul electoratului de a cunoaşte mărimea sumelor care provin din surse externe. În unele state, unde se cere o transparenţă mai mare, alegătorii au dreptul să cunoască numele celor care donează sume care depăşesc o anumită limită (donaţiile anonime fiind interzise).

Legislaţia naţională în vigoare

Reglementările legislaţiilor naţionale diferă extrem de mult. Se remarcă mai întâi existenţa unui număr semnificativ de state cu tradiţie legislativă anglo-saxonă sau scandinavă, la care se adaugă alte câteva state – Elveţia, Luxemburg sau Cipru –, care nu au o legislaţie specifică privind partidele politice ca atare şi, cu atât mai puţin, o legislaţie privind sursele lor de finanţare2. În multe asemenea cazuri, partidele politice nu beneficiază de finanţare publică directă (opusă finanţării indirecte care depinde de activitatea curentă a parlamentarilor şi care, în general, este garantată şi reglementată) 3.

Trebuie să fim pe deplin conştienţi că reglementările stricte nu conduc neapărat, în mod rapid şi ineluctabil, la corectitudine politică. Semnificative în acest sens sunt cazurile Regatului Unit al Marii Britanii şi Germaniei, ţări comparabile ca mărime.

Problemele legate de finanţarea politică nu sunt mai mari în prima ţară, care nu are o legislaţie în domeniu, decât în a doua, care, după un prim scandal (afacerea Flick de la începutul anilor ’80), şi-a îmbunătăţit şi înăsprit în mod substanţial legislaţia în domeniu, în perioada 1993-1994, pentru ca recent să se confrunte cu un nou scandal răsunător. Pe de altă parte, putem considera că posibilitatea comiterii de infracţiuni, dintre care unele riscă să se transforme în scandaluri, este cu atât mai mare cu cât legislaţia este mai severă.

La polul opus statelor care nu reglementează acest domeniu, se află toate ţările din centrul şi estul Europei, unde imediat după căderea regimurilor anterioare, s-au adoptat legi speciale şi adesea detaliate4, privind partidele politice şi finanţarea lor, în unele cazuri, legile fiind amendate succesiv. Întrucât, uneori, legile sunt destul de complexe, se ridică problema punerii lor efective în practică. Deşi dispoziţiile lor diferă foarte mult, ele au acelaşi obiectiv central: acela de a preveni comiterea oricărei încălcări a legii de către o administraţie sau un organism al statului - central, local sau regional -, în scopul susţinerii financiare a unui anumit partid în detrimentul celorlalte5. Grija pentru asigurarea egalităţii şi neutralităţii politice a statului este tipică voinţei acestor state de a se rupe de moştenirea trecutului.

În general, legislaţiile naţionale studiate reglementează patru mari domenii: sursele de finanţare tradiţionale care provin din activităţile partidului; subvenţiile publice acordate partidelor; limitarea cheltuielilor de campanie electorală şi regimul donaţiilor private.

 

1. Surse de finanţare ale partidelor

De regulă, dacă au legătură evidentă cu scopul politic al partidului, sursele de finanţare tradiţionale (cotizaţii, bani colectaţi cu ocazia reuniunilor politice, venituri provenite din vânzarea de publicaţii etc.) nu sunt supuse restricţiilor. În schimb, de cele mai multe ori, activităţile pur comerciale sunt fie interzise, fie supuse unor restricţii severe. Acest lucru se aplică în special achiziţionării de acţiuni de la societăţile comerciale, deşi simpla interdicţie a unei astfel de activităţi poate ridica probleme de constituţionalitate, aşa cum a demonstrat-o recent Curtea Constituţională din Cehia care, în soluţionarea unei astfel de cauze, a anulat dispoziţiile în acest sens din Legea partidelor. Conform legii astfel amendate, partidele politice pot cumpăra acţiuni de la editurile şi societăţile culturale cu care au încheiat contracte de publicitate.

Oare partidele politice au dreptul de a cumpăra, în scopuri publicitare, timpi de antenă la radio şi televiziune, similar oricărei societăţi sau asociaţii? Recent, anumite ţări, puţine la număr, au adoptat legi prin care se acordă acest drept, dar practica generală este aceea a interzicerii acestui tip de publicitate, costisitor şi situat în afara cadrului convenţional şi reglementat al propagandei politice (postere electorale, distribuire de manifeste sau broşuri, publicare de cărţi, precum şi folosirea timpilor de antenă acordaţi gratuit în timpul campaniilor electorale).

 

2. Reglementarea finanţării publice a partidelor politice

1. Sprijin în finanţarea grupurilor parlamentare

Subvenţionarea activităţii parlamentare a partidelor (de exemplu, susţinerea financiară a activităţii secretariatelor grupurilor politice, plata pentru participare regulată şi rambursarea cheltuielilor făcute de membrii grupurilor) este bine stabilită, în unele cazuri de multă vreme, fiind parte a sistemului prin care statul îşi finanţează propria funcţionare şi în cadrul căruia, în mod firesc, parlamentul reprezintă un element esenţial. Consensul este mai mic atunci când este vorba de acordarea unui sprijin similar grupurilor politice şi membrilor adunărilor regionale, multe dintre ele depinzând de subvenţii guvernamentale, care se dovedesc adesea insuficiente. Dat fiind faptul că bugetele, şi nu discursurile politice, exprimă priorităţile statelor şi guvernelor, elaborarea unui studiu comparativ al sumelor alocate funcţionării parlamentelor naţionale şi adunărilor regionale (luându-se în calcul mărimea populaţiei reprezentate) ar fi extrem de utilă.

Ar fi interesant, de asemenea, un studiu mai complet privind bazele legale ale finanţării. Astfel, în Franţa, legea actuală (din ianuarie 1995) se aplică numai regiunilor, departamentelor şi oraşelor care au mai mult de 100.000 locuitori, ceea ce face ca oraşele mai mici să nu mai dispună astăzi de o bază legală pentru subvenţionarea grupurilor politice ale consiliului municipal. Legea este formulată cu mare atenţie, făcând referire la “grupuri de membri aleşi” (mai degrabă decât la grupuri politice). Fiecare regiune primeşte o alocaţie globală, fixată la nivel naţional, care nu depăşeşte 25% din totalul indemnizaţiilor cuvenite membrilor adunării regionale (cee ce înseamnă pentru o regiune mare ca Rhône-Alpes, mai mult de 8 milioane de franci francezi)6. În absenţa unor dispoziţii legale explicite, regiunea este cea care repartizează această sumă, aşa cum consideră ea, “diferitelor grupuri de membri aleşi”. Unele regiuni optează pentru favorizarea grupurilor mici şi fixează o sumă forfetară relativ mare per grup, suma rămasă fiind distribuită în funcţie de numărul de locuri deţinute de grup, în timp ce alte regiuni folosesc cu prioritate criteriul numărului de locuri.

De altfel, subvenţia publică directă acordată partidelor politice – care atunci când se aplică (întrucât această practică nu este universală, a se vedea cele de mai sus) este întotdeauna reglementată şi supusă unor controale specifice – are două forme principale:

- subvenţii plătite direct partidelor, pe baza unor criterii “obiective”, ca de exemplu reprezentarea în parlament şi/sau numărul de voturi obţinute la ultimele alegeri;

- rambursarea unei părţi din cheltuielile electorale care, de regulă, depinde de numărul de voturi obţinute de partide.

2. Subvenţiile financiare directe

Subvenţionarea partidelor din fondurile publice are la bază principiul fundamental al asigurării unui regim de egalitate pentru toate partidele reprezentate în parlamentul naţional. În al doilea rând, subvenţia se stabileşte în funcţie de procentul voturilor obţinute de partide la ultimele alegeri generale. Pur cantitativ, acest al doilea criteriu tinde la corectarea dezechilibrelor. În anumite cazuri, el permite acordarea de subvenţii publice unor partide care, deşi se bucură de un anumit sprijin electoral, nu au reuşit să câştige nici un loc în parlament. În acest sens, de exemplu, legislaţia română din 1996 cuprinde dispoziţii foarte explicite: se alocă subvenţii anuale tuturor partidelor reprezentate în parlament, precum şi celor care au obţinut la ultimele alegeri generale cel puţin 2% din voturi. La fel, conform legislaţiei suedeze (adoptată în 1966) subvenţiile publice se alocă tuturor partidelor reprezentate în Riksdag (Parlament) sau celor care au obţinut la ultimele alegeri generale, un procent mai mare de 2,5% din voturi. În mod similar, conform legii norvegiene, nivelul subvenţiei naţionale acordate partidelor depinde de rezultatele obţinute la cele mai recente alegeri locale şi regionale: sumele sunt transferate municipalităţilor şi comitatelor, care, ulterior, le repartizează formaţiunilor politice aflate sub jurisdicţia lor. Municipalităţile şi comitatele au dreptul, dacă doresc, să mărească aceste sume, cu sume provenind din fondurile proprii.

Pe un plan mai general, se ridică problema partidelor cu un sprijin regional semnificativ, dar prea mic pentru a le permite reprezentarea în parlamentul naţional – situaţie care, conform legislaţiei actuale din anumite ţări, determină penalizarea lor în ce priveşte finanţarea publică. O potenţială soluţie ar putea fi cea prevăzută de legislaţia daneză sau de cea germană, conform căreia partidele au dreptul la o anumită sumă de bani pentru fiecare vot obţinut: 1,3 mărci în Germania, cu condiţia de a fi obţinut cel puţin 1% din voturi la alegerile regionale7 şi 2,5 coroane în Danemarca, pentru fiecare vot obţinut peste pragul de 500 de voturi stabilit pentru alegerile la nivel de comitat. Adesea, faptul de a fi reprezentat în Adunarea Regională permite unui partid să beneficieze de prevederile acestor legi8; repartizarea se face pe baza numărului de locuri şi/sau a numărului de voturi obţinute la ultimele alegeri legislative regionale.

3. Rambursarea cheltuielilor electorale

Este binecunoscut faptul că aceste campanii electorale sunt din ce în ce mai costisitoare, iar costul variază mult de la stat la stat, el depinzând, în principal, de mărimea şi de nivelul economic al fiecărui stat. Chiar în statele care nu subvenţionează partidele politice ca atare, este în general acceptat principiul acordării de sprijin financiar public în timpul campaniilor electorale. În practică, el se concretizează în punerea la dispoziţie, în mod gratuit, de locuri de afişaj şi practicarea de reduceri substanţiale de tarife pentru anumite servicii publice (de exemplu tarife poştale speciale pentru trimiterile de materiale de propagandă). Indiferent de tipul alegerilor (locale, regionale sau generale), autorităţile locale sunt obligate să pună la dispoziţia competitorilor, în mod gratuit, localuri electorale, să asigure materialele şi personalul necesar pentru o bună desfăşurare a scrutinului. De regulă, pentru efectuarea acestor servicii, ei au dreptul la compensaţii. În cazul alegerilor generale, şi mai puţin al alegerilor regionale, se fac aranjamente echitabile pentru alocarea, în favoarea partidelor, de timpi de antenă gratuiţi la posturile publice de televiziune (bazate pe acelaşi criteriu al procentului de voturi obţinute la alegerile naţionale).

De asemenea, pentru acoperirea cheltuielilor electorale, partidele primesc şi sprijin financiar din partea statului. În principiu, nivelul subvenţiei reflectă rezultatele lor la alegerile generale – acesta fiind, de cele mai multe ori, criteriul unic sau principal de apreciere a sprijinului de care se bucură partidele din partea electoralului.

Franţa are un sistem original, în sensul că, indiferent de rezultatele obţinute la alegeri, un partid are dreptul la subvenţie publică, dacă a prezentat candidaţi în cel puţin 50 de circumscripţii electorale (circa 10% din numărul total al circumscripţiilor). În orice caz, sistemul a fost criticat, pentru că încurajează crearea de partide false, fără sprijin electoral real, care au ca principal scop prezentarea de candidaţi pentru a putea beneficia de subvenţii. Ar mai fi de adăugat faptul că, în Franţa, nu există o finanţare regională a alegerilor: alegerile regionale sunt finanţate de la bugetul de stat, iar banii sunt gestionaţi de către departamentele politice electorale din cadrul prefecturilor.

În Italia, conform legii de finanţare a partidelor, aprobată în 1976 prin referendum (cu 56,4% din voturi), aproximativ un sfert din bugetul de stat prevăzut pentru finanţarea partidelor, se alocă partidelor care au prezentat candidaţi în mai mult de două treimi din numărul circumscripţiilor, ceea ce constituie un prag mult mai ridicat decât cel cel stabilit în Franţa. (Restul de ľ din respectivul buget se repartizează partidelor reprezentate în parlament, proporţional cu numărul de locuri obţinute).

Ca regulă generală, atunci când statul contribuie la cheltuielile electorale ale partidelor, tot el este cel care le controlează şi le limitează.

 

1. Controlul cheltuielilor electorale

Pentru fondurile primite în scopul acoperirii cheltuielilor electorale, partidele sunt obligate să prezinte, de obicei parlamentului naţional, sau, în unele cazuri, unui minister (Ministerul Finanţelor sau Ministerul care răspunde de asociaţii) un raport privind cheltuielile efectuate în campania electorală. Puţine sunt cazurile în care este implicată şi o curte de control autorizată să exercite procedura tehnică de supervizare a rapoartelor. În Danemarca, consiliile de comitat sunt cele care examinează conturile companiilor electorale regionale; deciziile lor pot fi supuse apelului în faţa unui organism ad-hoc, alcătuit din 4 reprezentanţi ai puterii locale şi un preşedinte care reprezintă autoritatea centrală competentă (Ministerul de Interne).

Pentru a se evita probabil riscurile de derapaj, în prezent, tendinţa cea mai răspândită este aceea de limitare a cheltuielilor efectuate de partide. Partidele care depăşesc cifra stabilită, trebuie, cel puţin, să plătească o sumă egală cu suma cu care s-a depăşit plafonul, alte sancţiuni constând în reducerea sau anularea subvenţiilor; din ce în ce mai des, aceste sancţiuni sunt însoţite de descalificarea candidaţilor vinovaţi – fie prin invalidarea alegerii, fie prin aplicarea interdicţiei de a mai candida. În anumite ţări, partidele au obligaţia de a deschide conturi speciale de campanie, menite să faciliteze monitorizarea cheltuielilor lor electorale. Pe de altă parte însă, alegerile regionale fac mai rar obiect al unei reglementări speciale de limitare a cheltuielilor electorale regionale (a se vedea regulile speciale introduse în Belgia în 1994).

 

2. Regimul donaţiilor discreţionare

4.1. Donaţiile limitate sau interzise

În timp ce subvenţiile publice se repartizează tuturor partidelor politice pe baza unor criterii obiective, stabilite raţional prin lege, donaţiile şi legatele reprezintă expresii selective de susţinere a unui anumit partid. Din acest motiv, statul, organismele sale subordonate şi întreprinderile cu capital de stat (procentul capitalului deţinut de stat variază de la ţară la ţară) nu au dreptul de a efectua acest tip de contribuţie selectivă în favoarea unui partid. Ca atare, aceste donaţii trebuie să provină din fonduri private.

În majoritatea statelor, sunt interzise sau limitate donaţiile făcute de persoane fizice sau juridice publice sau private de naţionalitate străină. Şi aceasta întrucât există temerea că persoane nerezidente, care prin definiţie nu au drept de vot, ar putea să influenţeze politicile naţionale prin intermediul finanţării. Dar este oare posibilă menţinerea, cel puţin în Uniunea Europeană, a unor astfel de restricţii, care, cu siguranţă, în viitor, vor deveni mai suple? Relevant în această privinţă este cazul Germaniei, care, pe de o parte, permite contribuţiile făcute de cetăţenii rezidenţi ai statelor Uniunii Europene, dar, pe de altă parte, interzice donaţiile făcute de persoane juridice străine, cu excepţia cazului în care mai mult de jumătate din capitalul lor aparţine unor cetăţeni germani.

Nu putem omite nici cazul partidelor care acţionează prin intermediul federaţiilor şi uniunilor de partid internaţionale sau europene şi care beneficiază (deschis, dar cel mai adesea tacit) de un tratament mai flexibil decât cel prevăzut de legislaţiile lor naţionale.

Este corect să recunoaştem că partidele politice pot primi donaţii sau legate, excepţie făcând acceptarea de donaţii străine. În anumite ţări (mai ales în cele în care partidele nu au personalitate juridică – a se vedea cazul Belgiei), donaţiile nu se pot face direct în contul partidului, ci ele se fac în contul unei asociaţii educative sau civice afiliate partidului.

4.2. Obligaţia de a publica date referitoare la donaţii

În general, donaţiile sunt admise, dar, dacă ele depăşesc un anumit nivel, în majoritatea ţărilor se prevede obligativitatea dezvăluirii identităţii donatorilor. Simpla interzicere a donaţiilor anonime rămâne totuşi o excepţie. Recent, acţionând în această direcţie, cantonul Geneva a adoptat la 24 iunie 1999, o nouă lege privind finanţarea partidelor politice, prin care se interzic donaţiile anonime sau cele făcute sub pseudonim, stipulându-se că orice persoană are dreptul să cunoască conturile partidelor politice precum şi listele de donatori. Sistemul prezintă avantajul că asigură o transparenţă maximă, dar a provocat şi temerea că ar putea împiedica efectuarea de donaţii. Dacă temerile au fost justificate sau nu, vom putea afla numai peste câţiva ani.

Numeroase ţări stabilesc un nivel anual maxim al donaţiilor (întrucât anual, partidele îşi întocmesc bilanţul contabil), depăşirea acestuia atrăgând obligaţia dezvăluirii identităţii donatorului. Exemple: 20.000 mărci în Germania, 10.000 guldeni în Olanda, 100.000 coroane în Cehia, 10.000 coroane în Slovacia, 25.000 unităţi monetare letone (lats)9, 20.000 franci în Belgia, 200 milioane lire în Italia, 10 milioane pesetas în Spania, de 500 de ori valoarea salariului minim în Portugalia, 20.000 coroane în Norvegia, 100 lire în Irlanda. Evident, la acest capitol, legislaţiile naţionale diferă foarte mult, demonstrându-se astfel necesitatea unui instrument care să faciliteze informarea şi comparaţia la nivel european, şi potenţial util ţărilor care, pentru a-şi îmbunătăţi legislaţia proprie, doresc să se inspire din experienţa altora. Mai mult, în anumite ţări precum Finlanda, se poartă discuţii privind o nouă legislaţie de reglementare a donaţiilor făcute partidelor10.

Sistemul german este unul extrem de favorabil: în afara facilităţilor fiscale acordate pentru donaţiile făcute partidelor politice – sistem care există şi în alte ţări -, partidelor politice li se mai alocă, cu titlu de subvenţie publică, 0,5 mărci pentru fiecare marcă primită ca donaţie privată (prevederea se aplică doar pentru contribuţiile care nu depăşesc 6000 mărci). În Italia nu sunt limitate contribuţiile persoanelor juridice, care, uneori, pot fi substanţiale. În schimb, în Belgia, persoanele juridice nu sunt autorizate să facă donaţii partidelor politice. În unele ţări aflate în tranziţie (şi în special în România, Rusia, Polonia şi Slovenia), suma maximă autorizată pentru donaţii se calculează în funcţie de salariul minim sau mediu lunar11. Din 1995, Franţa dispune de un sistem original şi destul de strict, care interzice orice contribuţie făcută de persoanele juridice în favoarea partidelor politice. Pe de altă parte, persoane fizice identificate pot face donaţii de până la 50.000 franci (donaţiile mai mari de 1000 de franci trebuie făcute prin cec). În orice caz, cu prilejul organizării de colecte, partidele pot accepta donaţii anonime (după cum s-a menţionat, se consideră că aceste venituri provin din activităţile tradiţionale desfăşurate de partide, ceea ce explică şi faptul că, în aceste situaţii, legea este mai puţin restrictivă)12.

 

Necesitatea examinării problemei 

la nivel regional

Cea mai mare parte a surselor de informaţii de care dispunem (au fost menţionate mai sus cele mai importante, adică cele referitoare la finanţarea partidelor politice) privesc situaţia existentă la nivel naţional. Sunt însă puţine materiale documentare care se referă la aspectul regional al acestei probleme. 

Este binecunoscut faptul că viaţa politică este puternic ancorată în viaţa locală şi regională şi aceasta cu atât mai mult în ţările cu un sistem administrativ federal sau puternic descentralizat şi cu un număr distinct de comunităţi locale lingvistice, culturale sau religioase.

În acest context, este evident că multe partide – care promovează fie aspiraţiile anumitor teritorii, fie pe acelea ale unor minorităţi culturale – au o bază mai degrabă regională decât naţională. Acelaşi lucru este valabil şi pentru partidele naţionale al căror electorat potenţial este localizat, în baza unor factori sociologici, în anumite regiuni.

La Sesiunea plenară a Congresului din iunie 1999, când am ridicat această problemă, Daniel TARSCHYS, Secretarul general în exerciţiu al Consiliului Europei, a declarat că subiectul este extrem de important, el atingând un punct sensibil al societăţilor noastre democratice, şi a încurajat Adunarea Parlamentară şi Congresul să continue examinarea lui. Ca şi el, sunt convins că această problemă există şi la nivel regional, iar Congresul poate avea o contribuţie utilă şi probabil novatoare, prin adoptarea nu numai a unui raport, dar şi a unor rezoluţii şi recomandări privitoare la finanţarea partidelor politice la nivel regional.

Este adevărat că, în ciuda prevederilor proiectului Cartei europene a autonomiei regionale, un anumit număr de state membre nu au încă instanţe regionale alese direct (deci nici viaţă politică regională proprie). În acest sens, este relevant şi raportul pe care l-am întocmit în 1999, intitulat “Statul actual şi perspectivele regionalizării în Europa” (CPR(6)3, Partea a II-a). Acest lucru se reflectă în răspunsurile primite – numai 13, din păcate – la chestionarul trimis delegaţiilor naţionale ale Congresului Puterilor Locale şi Regionale din Europa, ca parte integrantă în procesul de pregătire a acestui raport. În majoritatea ţărilor care au răspuns nu există organisme regionale alese direct. În unele dintre ele, se remarcă o oarecare evoluţie, de exemplu în Slovacia, unde, în paralel cu procesul de regionalizare, sunt proiectate reglementări ale vieţii publice la nivel regional. Se înţelege de la sine că, pentru astfel de situaţii, lucrările Congresului în domeniul finanţării partidelor politice la nivel regional pot fi de un real folos.

Totuşi, într-un număr important de state există un eşalon politic regional, desemnat prin alegeri – şi unde multe partide naţionale sunt organizate în filiale locale şi regionale. Este astfel importantă strângerea de cât mai multe informaţii despre prevederile legislaţiilor naţionale în domeniul finanţării, controlului şi transparenţei la nivel regional – şi mai ales cele privind finanţarea grupurilor politice ale adunărilor regionale. Care este baza legală a acesteia? Din ce buget sunt alocate sumele? La ce nivel se face repartizarea sumelor (naţional sau regional)? Şi în ce priveşte alegerile regionale, se ridică aceleaşi probleme în reglementarea cheltuielilor electorale, a rambursării şi a controlului acestora.

Posibilitatea reglementării autonome a acestor probleme există în special în regiunile care au putere legislativă. Acelaşi lucru este valabil şi în ce priveşte subvenţiile publice directe şi donaţiile private, situaţie înţeleasă de anumite cantoane din Elveţia, de exemplu, ţară care nu permite partidelor politice o recunoaştere constituţională sau statutară la nivel federal. Asemenea reglementări, şi mai ales cele privind donaţiile anonime, sunt esenţiale pentru realizarea transparenţei. Dat fiind faptul că toate subvenţiile publice sunt supuse controlului, problema cheie este aceea a modului în care aceste controale pot deveni eficiente şi cuprinzătoare. Astfel de controale nu sunt însă operaţionale în cazul donaţiilor private cu valori şi surse necunoscute.

Într-o primă etapă, Grupul de lucru “Regiuni cu putere legislativă” ar putea face deci o muncă utilă – de cercetare şi de constituire a unei documentaţii privind reglementarea finanţării partidelor politice la nivel regional.

Etapa următoare ar putea fi aceea a unei iniţiative comune întreprinse cu Adunarea Parlamentară şi Direcţia generală juridică (ultimele două au abordat deja acest subiect) pentru a se examina posibilitatea înfiinţării unui Observator european privitor la finanţarea partidelor şi a vieţii politice. Acest organism ar răspunde necesităţii – din ce în ce mai evidente – de cunoaştere şi comparare a legislaţiilor în domeniu. În acelaşi timp, ar fi binevenită şi dezvoltarea cooperării cu Comitetul Regiunilor din cadrul Uniunii Europene.

 

Finanţarea partidelor politice la nivel regional

Chestionar

Elaborat pentru pregătirea raportului ce urmează a fi prezentat la Sesiunea a 7-a a Camerei Regiunilor a Congresului Puterilor Locale şi Regionale din Europa, de către Claude HAEGI (Elveţia).

1. În ţara dumneavoastră există la nivel regional, reglementări specifice privind finanţarea partidelor politice? Dacă da, vă rugăm să le prezentaţi. 

2. Ce reglementări guvernează finanţarea alegerilor şi a campaniilor electorale la nivel regional (subvenţii sau rambursări de cheltuieli, limite ale cheltuielilor, reguli de folosire a fondurilor partidului şi condiţiile prevăzute pentru primirea de donaţii)?

3. Dacă partidele pot primi donaţii anonime sau legate, şi dacă da, până la ce valoare?

4. Există organisme regionale cu sarcina de a verifica situaţia financiară a partidelor politice şi conturile de campanie?

5. Sunt obligate partidele politice să publice, periodic, situaţia conturilor lor?

6. Care sunt acordurile în vigoare care asigură acces gratuit la media în timpul campaniilor electorale locale sau regionale şi care sunt criteriile de stabilire a partidelor care pot beneficia de un astfel de acces?

7. Ce îmbunătăţiri aţi dori să se aducă în ce priveşte controlul finanţării partidelor politice la nivel regional?

 

CONSILIUL EUROPEI

COMITETUL MINIŞTRILOR

RECOMANDAREA COMITETULUI MINIŞTRILOR NR. R(99)15

ADRESATĂ STATELOR MEMBRE PRIVIND MĂSURI PENTRU REFLECTAREA CAMPANIEI ELECTORALE DE CĂTRE MEDIA

(Adoptată de Comitetul Miniştrilor la 9 septembrie 1999, 

la cea de-a 678-a Reuniune a Delegaţilor Miniştrilor)

 

Comitetul Miniştrilor, în baza articolului 15.b din Statutul Consiliului Europei,

Remarcând rolul important al media în societăţile moderne, şi mai ales în perioada electorală;

Subliniind că principiul fundamental al independenţei editoriale a media dobândeşte o importanţă deosebită în perioada electorală;

Conştient de necesitatea de a lua în consideraţie diferenţele semnificative existente între presa scrisă şi media din sectorul radiodifuziunii;

Subliniind faptul că reflectarea alegerilor de către media din sectorul radiodifuziunii ar trebui să fie echitabilă, echilibrată şi imparţială;

Considerând că redactorii serviciului public al radiodifuziunii au o răspundere deosebită în a asigura în cadrul programelor lor, o reflectare echitabilă şi completă a alegerilor, care poate include acordarea, în mod gratuit, de timpi de antenă partidelor politice şi candidaţilor;

Remarcând că o atenţie specială ar trebui acordată unor elemente specifice reflectării campaniilor electorale, precum difuzarea de sondaje de opinie, publicitatea politică plătită, dreptul la replică, zilele de gândire şi dispoziţiile referitoare la perioadele preelectorale;

Subliniind rolul important al măsurilor de autoreglementare fixate de profesioniştii din media – ce pot lua, de exemplu, forma unor coduri de conduită – care stabilesc liniile directoare în definirea de practici corespunzătoare pentru o reflectare responsabilă, exactă şi echitabilă a campaniilor electorale;

Recunoscând complementaritatea măsurilor de reglementare cu cele de autoreglementare în acest domeniu;

Convins de utilitatea existenţei unor structuri adecvate pentru reflectarea alegerilor de către media, menite să contribuie la desfăşurarea de alegeri libere şi democratice, respectându-se diversele abordări juridice şi practica în domeniu a statelor membre, precum şi faptul că acest domeniu poate fi obiect al unor ramuri diferite de drept;

Recunoscând că orice reglementare privind reflectarea alegerilor de către media ar trebui să respecte principiul fundamental al libertăţii de expresie, protejat prin art. 10 din Convenţia europeană a drepturilor omului, aşa cum a fost interpretat de Curtea europeană a drepturilor omului* ;

Invocând principiile de bază cuprinse în Rezoluţia nr. 2 adoptată la cea de-a 4-a Conferinţă ministerială privind politica comunicării în masă (Praga, decembrie 1994), precum şi în Recomandarea nr.R(96)10 a Comitetului Miniştrilor referitoare la garantarea independenţei serviciului public de radiodifuziune;

Recomandă guvernelor Statelor membre să examineze modalităţile pentru asigurarea respectării principiilor echităţii, echilibrului şi imparţialităţii în reflectarea campaniilor electorale prin intermediul media şi, dacă este necesar şi conform dreptului lor constituţional, să ia în considerare posibilitatea adoptării de măsuri vizând includerea acestor principii în legislaţiile sau practicile lor naţionale.

 

 

 

 

 

 

Anexă la Recomandarea nr. R(99)15

Valoarea Recomandării

 

Principiile echităţii, echilibrului şi imparţialităţii în reflectarea campaniilor electorale de către media ar trebui să se aplice oricărui tip de alegeri politice care se desfăşoară în Statele membre – alegeri prezidenţiale, legislative, regionale –, şi, acolo unde este posibil, şi alegerilor locale şi referendumurilor politice.

Dacă sunt relevante, aceste principii ar trebui să se aplice şi procesului de reflectare, de către media, a alegerilor care se desfăşoară în străinătate, mai ales în cazul în care media se adresează cetăţenilor ţării în care au loc alegerile.

I. Măsuri privind presa scrisă

1. Libertatea presei

Reglementările referitoare la reflectarea alegerilor de către media nu ar trebui să aducă atingere dreptului la independenţă editorială al ziarelor sau revistelor şi nici dreptului lor de a-şi exprima o preferinţă politică.

2. Organe ale presei scrise care sunt în proprietatea autorităţilor publice

Statele membre ar trebui să adopte măsuri prin care reflectarea campaniilor electorale de către organele presei scrise aflate în proprietatea autorităţilor publice, să se realizeze în mod echitabil, echilibrat şi imparţial, fără discriminare sau cu susţinerea unui anumit partid politic sau candidat.

Dacă, în publicaţiile lor, aceste organe de presă acceptă publicitate politică plătită, ele au datoria de a veghea ca toţi candidaţii şi partidele politice care solicită cumpărarea de spaţiu publicitar, să se bucure de un tratament egal şi nediscriminatoriu.

I. Măsuri privind media din Sectorul radiodifuziunii

1. Recomandări generale

Pe durata campaniilor electorale, reglementările ar trebui să favorizeze şi să faciliteze exprimarea pluralistă a curentelor de opinie prin intermediul media din sectorul radiodifuziunii.

Urmărind cu scrupulozitate respectarea independenţei editoriale a radiodifuziunii, aceste reglementări ar trebui să prevadă şi obligaţia de reflectare a campaniilor electorale în mod echitabil, echilibrat şi imparţial, în ansamblul programelor radiodifuzate. Această obligaţie ar trebui să revină atât serviciului public de radiodifuziune, cât şi serviciilor private de radiodifuziune, pentru zonele lor specifice de transmisie.

În Statele membre în care dreptul intern defineşte noţiunea de “perioadă preelectorală”, regulile privind echitatea, echilibrul şi imparţialitatea în reflectarea campaniilor electorale de către media din sectorul radiodifuziunii, ar trebui aplicate şi în această perioadă.

2. Programele de informaţii şi de actualităţi

Atunci când autoreglementarea nu cuprinde prevederi în acest sens, Statele membre ar trebui să adopte măsuri pentru ca, în perioadele electorale, radiodifuziunea publică şi privată să fie echitabile, echilibrate şi imparţiale în programele de informaţii şi de actualităţi, inclusiv în programele care prezintă interviuri şi dezbateri.

În cadrul acestor programe, radiodifuziunea nu ar trebui să acorde autorităţilor publice un tratament privilegiat. Această problemă ar trebui mai întâi abordată prin aplicarea măsurilor de autoreglementare corespunzătoare. Dacă este cazul, şi dacă este realizabil, Statele membre ar putea examina posibilitatea ca autorităţile competente care supraveghează modul de reflectare a alegerilor să fie învestite cu puterea de a interveni pentru remedierea eventualelor nereguli.

3. Alte programe

O atenţie deosebită ar trebui acordată programelor (altele decât cele de informaţii şi actualităţi) care nu au legătură directă cu campania electorală, dar care pot avea o oarecare influenţă asupra atitudinii alegătorilor.

4. Timpi de antenă acordaţi gratuit partidelor politice/candidaţilor 

Statele membre ar putea examina oportunitatea includerii în reglementările lor de dispoziţii în virtutea cărora, în perioada electorală, serviciile publice de radiodifuziune să acorde, în mod gratuit, timpi de antenă partidelor politice şi candidaţilor.

Acordarea de timpi de antenă ar trebui să se facă în mod echitabil şi nediscriminatoriu, pe baza unor criterii transparente şi obiective.

 

5. Publicitate politică plătită

În Statele membre în care partidele politice şi candidaţii au dreptul să cumpere spaţiu publicitar electoral, reglementările ar trebui să fie de aşa manieră încât:

- să acorde tuturor partidelor concurente posibilitatea de a cumpăra spaţiu publicitar, în condiţii şi cu tarife egale;

- publicul să cunoască faptul că mesajul transmis constituie publicitate politică plătită.

Statele membre ar putea examina posibilitatea introducerii în propriile legislaţii a unei dispoziţii de limitare a spaţiului publicitar politic care poate fi cumpărat de către partidele politice sau de către candidaţi.

 

III. Măsuri referitoare atât la presa scrisă, cât şi la media 

din sectorul radiodifuziunii

1. “Ziua de gândire”

Statele membre ar putea examina temeiul includerii în legislaţia proprie a unei dispoziţii prin care să se interzică difuzarea de mesaje electorale în ziua care precedă votarea.

2. Sondaje de opinie

Reglementările sau autoreglementările ar trebui să asigure ca, în momentul în care media difuzează rezultate ale sondajelor de opinie, publicul să beneficieze de informaţii suficiente pentru a putea aprecia valoarea acestora.

În principal, aceste informaţii ar putea consta în:

- numirea partidului politic, a organizaţiei sau a persoanei care a comandat şi a plătit sondajul;

- identificarea organismului care a realizat sondajul, precum şi metodologia utilizată;

- indicarea eşantionului şi a marjei de eroare a sondajului;

- indicarea datei şi/sau a perioadei în care s-a efectuat sondajul.

Orice alte aspecte referitoare la modul în care media prezintă rezultatele sondajelor de opinie ar trebui să rămână în sfera de competenţă a media.

Orice restricţie impusă de către Statele membre pentru interzicerea publicării/difuzării de sondaje de opinie (care privesc intenţiile de votare) în ziua alegerilor sau cu câteva zile înaintea alegerilor, ar trebui să fie în concordanţă cu art.10 din Convenţia europeană a drepturilor omului, aşa cum este el interpretat de Curtea europeană a drepturilor omului.

În mod similar, atunci când este vorba despre sondaje realizate la ieşirea de la vot, care indică sensul în care au votat alegătorii, Statele membre ar putea examina posibilitatea de a interzice prezentarea de către media a rezultatelor acestor sondaje înainte de închiderea tuturor birourilor electorale din ţară.

3. Dreptul la replică

Dată fiind durata scurtă a campaniilor electorale, orice candidat sau partid politic care, conform legilor sau sistemelor naţionale, poate beneficia de dreptul la replică, ar trebui să aibă posibilitatea de a-şi exercita acest drept înăuntrul perioadei electorale.

 

IV. Măsuri care vizează protecţia media în perioadele electorale

1. Neamestecul autorităţilor publice

Autorităţile publice ar trebui să se abţină de la orice ingerinţă în activităţile desfăşurate de ziarişti şi de alte persoane din media, făcută cu scopul de a influenţa alegerile.

2. Protecţie împotriva atacurilor, intimidărilor sau oricăror alte presiuni ilegale asupra media

Dat fiind faptul că, în timpul alegerilor, protecţia capătă o importanţă deosebită, autorităţile publice ar trebui să ia măsuri corespunzătoare pentru asigurarea unei protecţii eficiente a ziariştilor şi a celorlalte persoane din media, precum şi a localurilor în care ei îşi desfăşoară activitatea, fără ca acest lucru să se constituie într-un obstacol pentru munca acestora.

Această moţiune nu a fost discutată în cadrul Adunării şi exprimă numai punctele de vedere ale membrilor semnatari.


 

 

1. Prin participarea la campaniile electorale, prin pregătirea şi transmiterea propunerilor politice, precum şi prin faptul că membrii organismelor alese în mod democratic provin din rândurile lor, partidele politice joacă un rol important – ca să nu spunem esenţial – în viaţa democratică şi sunt de un real folos oamenilor şi statului.

2. Este deci important ca modul de finanţare a partidelor politice să nu influenţeze asupra independenţei lor sau, şi mai grav, să conducă la corupţie.

3. În general, sunt considerate ca fiind acceptabile două modalităţi de finanţare a partidelor politice, respectiv: 

· finanţarea din contribuţiile făcute de către membrii lor (cotizaţii şi donaţii pentru care trebuie să se stabilească un nivel minim şi maxim per membru);

· finanţarea din fondurile publice.

4. Există, desigur, şi alte metode de finanţare a partidelor, dar ele necesită un control public din ce în ce mai mare şi o transparenţă sporită.

 

5. Finanţarea prin contribuţii private făcute de membri poate fi stimulată prin intermediul unui sistem de diminuare a impozitelor sau de acordare de credite la impozit, acesta din urmă având şi avantajul că stimulează efectuarea de contribuţii, indiferent de nivelul veniturilor din care provin.

6. În general, finanţarea publică a partidelor politice nu este agreată de publicul larg, dar ea poate prezenta avantajul de a fi o finanţare relativ stabilă, corectă şi echitabilă, ceea ce caracterizează de altfel şi cadrul de desfăşurare a votării în timpul alegerilor.

7. În subvenţionarea din fondul public a activităţii partidelor, statele ar trebui să prefere subvenţiilor cash, subvenţiile în natură; de exemplu punerea la dispoziţie de spaţii de afişaj, de săli publice pentru întrunirile organizate de partide şi prin acordarea, în mod gratuit, de timpi de antenă la radio şi televiziune.

8. În concluzie, Adunarea se angajează să adopte un Ghid privind modul de finanţare a partidelor politice.

